**Milí rodičia, v septembri ste prihlásili dieťa na Prvé sväté prijímanie.** 6. októbra sme mali prvé spoločné stretnutie, ktorým sme začali blízku prípravu. Počas októbra sme si mali možnosť uvedomiť, že sme zodpovední za kresťanskú výchovu svojho dieťaťa. Čo všetko dieťaťu odovzdáme, čo ho naučíme, z toho bude žiť, na tom si bude zakladať. Ak sa nebudeme venovať dieťaťu my, tak sa mu bude venovať niekto iný. Cirkev nás pozýva dobre pripraviť dieťa na kresťanský život poctivou prípravou na Prvé sväté prijímanie v spolupráci s kňazom, katechétkou, krstnými rodičmi a celou rodinou. Nepripravujeme dieťa len na ten jeden deň, ale na celý život. Na život prežívaný vo viere. Aký má zmysel urobiť z Prvého svätého prijímania veľkú slávnosť, ak by dieťa neverilo v Boha, nechodilo do kostola, nepristupovalo k sviatostiam a žilo v hriechu? Aká príprava, taký život. Majme teda čas na kresťanskú výchovu svojich detí. To dobré, čo robíme, nech robia aj naše deti. Na minulom stretnutí sme si pripomenuli chvíľu, kedy ste sa vy, milí rodičia rozhodli dať dieťa pokrstiť. Krstom ste mu odovzdali vieru. Vieru v jedného Boha, v Ježiša Krista. Tak začal nádherný životný príbeh viery a lásky. Príbeh naplnený nádejou a radosťou.

Pri krste ste vyznávali vieru v Boha Otca, vieru v Ježiša Krista, vieru v Ducha Svätého.... Pri krste ste boli účastní aj obradu odovzdávania horiacej sviece. Kňaz vám ju podával so slovami: *Prijmite svetlo Kristovo. Milí rodičia a krstní rodičia, vám sa zveruje toto svetlo. Dbajte o to, aby vaše dieťa kráčalo vždy vo svetle Kristovom, ako dieťa svetla a vytrvalo vo viere až do konca. Len tak bude môcť ísť so všetkými v ústrety Pánovi, keď príde v nebeskej sláve.* Viera a horiaca svieca spolu súvisia.

Sme súčasťou rodiny, ktorá sa volá *Spoločenstvo svätých,* alebo aj *Cirkev.* Tvoria ju tri skupiny: *Cirkev oslávená* – to sú všetci tí, ktorí sú už v nebi; *Cirkev bojujúca* – to sú tí, ktorí sú v očistcia*Cirkev putujúca* – to sú všetci pokrstení, žijúci ešte tu na zemi. Práve začiatkom novembra si to môžeme dobre uvedomiť, keďže si pripomíname Všetkých svätých a Všetkých verných zosnulých veriacich. Viera je v našom živote nesmierne dôležitá. Pán Ježiš povedal: *„Kto uverí a dá sa pokrstiť, bude spasený.“* K spaseným /t.j. k obyvateľom neba/ patria napr. Panna Mária, ktorú jej rodičia obetovali /zasvätili/ Bohu, sv. Martin z Tours /11.11./, sv. Alžbeta Uhorská /17.11./, bl. Anka Kolesárová /20.11./ , sv. Cecília /22.11./, sv. Katarína Alexandrijská /25.11./ , sv. Ondrej, apoštol /30.11./ a nad všetkými kraľuje Pán Ježiš ako KRISTUS KRÁĽ NEBA A ZEME. Urobme všetko preto, aby naše deti verili a raz sa dostali do neba. Pri krste sme dali sľub. Ak nechceme dodržať, čo sľubujeme, prečo to teda sľubujeme? Ak chceme sľub dodržať, máme robiť všetko pre to, aby sa tak aj stalo. Naše deti si počas slávnosti Prvého svätého prijímania budú obnovovať krstné sľuby, aby tak potvrdili, oživili a posilnili svoju vieru.

Dôležitou súčasťou viery sú hlavné pravdy. Na tie sa zameriame tento mesiac, mesiac november. Našou úlohou bude naučiť dieťa 6 hlavných právd: **1. Boh je len jeden. 2. V Bohu sú tri osoby: Otec, Syn a Duch Svätý. 3. Boh je spravodlivý sudca, ktorý dobrých odmeňuje a zlých trestá. 4. Boží Syn sa stal človekom, aby nás vykúpil. 5. Duša človeka je nesmrteľná. 6. Božia milosť je na spásu potrebná.** O týchto pravdách sa môžete so svojimi deťmi rozprávať. Tieto pravdy tvoria základ našej viery. V nasledujúcich riadkoch sú rozpísané a vysvetlené. Použite to ako pomôcku. Skúste ich svojim deťom zrozumiteľne prerozprávať a vysvetliť.

**Boh je len jeden. V Bohu sú tri osoby – Otec, Syn /Ježiš/ a Duch Svätý.** Teda nie sú dvaja, ani traja ani štyria bohovia. Boh je len jeden jediný. Voláme ho Pán Boh. Je Stvoriteľom sveta i človeka. Je večný. To znamená, že nikdy nebola chvíľa, kedy neexistoval. Je neviditeľný. Je všade. Na nebi, na zemi. Najlepšie nám ho predstavuje Pán Ježiš. Hovorí o ňom, že je naším Nebeským Otcom. On je Láska, Pravda, Dobro, Krása, Múdrosť, Sila. On je prítomný v troch osobách. Ježiš a On sú jedno. To znamená, že Ježiš je Boh, ktorý sa stal človekom. A ich súčasťou je aj Svätý Duch. Môžeme si to priblížiť aj na príklade sviece, ktorá má tri knôty a horí jedným plameňom. Jeden plameň = jeden Boh, tri knôty = tri božské osoby. Alebo: jeden človek pre matku je synom, pre súrodenca bratom, pre syna otcom. Tri rôzne funkcie, ale stále jeden človek. Tiež ďatelinový trojlístok. Jedna rastlinka, tri lístky. Boh musí byť jeden, lebo je dokonalý, ak by boli dvaja, či viacerí, každý z nich by sa niečím líšil, strácala by sa tam tá dokonalosť. V každom prípade je to pre náš rozum asi ťažko pochopiteľné. Ale je to tak. Boh nemôže byť jedna osoba, lebo Boh je láska. Láska je o milovaní. Ak milujem, milujem niekoho, odovzdávam lásku, teda musí existovať aj prijímateľ. Otec miluje Syna. Syn miluje Otca. Medzi nimi „horí oheň“ lásky = Duch Svätý. S Bohom sa rozprávame, modlíme sa k nemu. Boha oslovujeme: Pane Bože.., Pán môj a Boh môj..., Všemohúci Bože..., Milosrdný Bože..., Vševediaci Bože..., Láskavý Bože..., Spravodlivý Bože.... Keď oslovujeme prvú Božskú osobu, hovoríme: *Otče*, keď druhú, hovoríme: *Pane Ježišu*, keď tretiu, hovoríme: *Duchu Svätý*...

**Boh je spravodlivý sudca, ktorý dobrých odmieňa a zlých trestá.** Boh nie je slepý ani hluchý. Všetko vidí, všetko počuje, o všetkom vie. Je dobrý, spravodlivý, mocný, všemohúci /všetko môže/, vševediaci /všetko vie/. Vidí nás, počuje nás, vie, čo si myslíme, čo cítime, čo prežívame. On sa oklamať nedá. Vie, kto je poctivý, vie kto je falošný. Je aj trpezlivý. Nemusí človeka potrestať hneď. Dáva nám čas, šancu, možnosť, príležitosť. Čaká, akými sa staneme ľuďmi. Vie aj odpustiť. Ale nikdy nebude súhlasiť so zlom, z hriechom. Od zla nás chce uchrániť. Hriechu nás chce zbaviť. Ježiš povedal: *„Boh nechce smrť hriešnika, ale aby sa obrátil a žil.“*

**Boží Syn sa stal človekom, aby nás vykúpil.** Aby nás Boh zbavil hriechu, stal sa jedným z nás – teda človekom. Vianoce - čas príchodu Boha na Zem ako človeka. Vstúpil do nášho sveta ako novonarodené dieťa – Ježiško v jasličkách. Rodí sa v Betleheme Panne Márii. Berie na seba všetky ľudské hriechy. Zomiera za nás na kríži. Premáha smrť, vstáva z mŕtvych.

**Duša človeka je nesmrteľná.** To, čo oživuje naše telo, je duša. Vďaka tomu máme oči a vidíme, máme uši a počujeme, máme ústa a rozprávame, hýbeme sa, rozmýšľame, cítime, konáme. Duša nikdy nezomrie. Dušu nám dal do tela Boh. Je cennejšia ako telo. Ježiš povedal: *„Čo osoží človekovi, keby aj celý svet získal, ale svojej duši by uškodil? Alebo za čo človek vymení svoju dušu?“* **Božia milosť je pre spásu potrebná.** Spása = záchrana. Aby sme boli zachránený od večnej smrti, potrebujeme Božie omilostenie, odpustenie. Potrebujeme božiu milosť. Tú získavame cez sviatosti: krst, sväté prijímanie, svätá spoveď, atď. Veľkú úlohu tu zohráva teda naša viera. Ona je ako olej, vďaka ktorému horí a bude horieť lampa nášho života. Kto nemá olej, lampa mu zhasne. Počas krstu zvláštnu úlohu zohrala aj svieca. Ona bude prítomná aj pri Prvom svätom prijímaní. Svieca, ako symbol. Deti ju zapálenú budú držať v ruke a obnovia si krstné sľuby. To, čo ste vy hovorili pri krste: Že zriekate sa hriechu, že veríte v Boha..., oni budú hovoriť počas slávnosti prvého svätého prijímania.

**Domáce úlohy na november:**

**1. Poznať šesť hlavných právd.**

**2. Bez modlitby ani deň.** Modlitba je dýchanie duše. (Skúste povedať, že nemáte čas dýchať.) Dieťa už vie Otčenáš, Zdravas Mária, Sláva Otcu, Anjel Boží, strážca môj. Kto sa modlí, ten verí. Kto verí, bude spasený. Je čas na spoločné modlitby v rodine, tak naučené, ako aj osobné. Tie osobné vychádzajú zo srdca, tie spoločné zo skúsenosti. Máme sa za čo modliť, máme za čo ďakovať, máme za čo prosiť i odprosovať. Za seba, za rodinu, za pokoj a mier vo svete, za obrátenie hriešnikov, za všetky rodiny a deti vo svete, atď. Naučme dieťa každý deň sa modliť. Boh je všemohúci, my nie. Pán Ježiš povedal: *Proste...vzdávajte Bohu chválu....ďakujte....* Sľuboval vypočutie modlitby. **Vytvorte spolu s dieťaťom nejakú peknú modlitbu, ktorú sa modlievajte.** V nedeľu1. decembra ju prineste ukázať. Využite sviatok tzv. „Dušičiek“ na nadobudnutie zvyku navštevovať cintorín a modlievanie sa za spásu vašich zomrelých príbuzných a zapálenie sviečky na hrobe, naučte to robiť aj svoje deti. Modlitba za živých ako aj za zomrelých je veľmi dôležitá!!!

**3. Spoznávame biblické príbehy.** Biblia je Božia kniha, rozpráva príbeh našej spásy. Dieťa už pozná príbeh o Adamovi a Eve, Kainovi a Ábelovi, o Noemovi a jeho korábe. Teraz je čas na príbeh o Abrahámovi, Jozefovi a Mojžišovi. Prečítajte si o nich. V nasledujúcich riadkoch sú rozpísané ich životné príbehy. Môžete si nimi poslúžiť pri rozprávaní o týchto veľkých mužoch Starého Zákona, ktorých si Pán Boh vyvolil, aby viedli jeho ľud.

**Abrahám** je biblická postava zo starozákonnej knihy Genezis, patriarcha /praotec/. Je predstavovaný ako vzor človeka, ktorý sa spolieha na Božie prisľúbenia. Všetky tri hlavné monoteistické (= je iba jeden Boh!) náboženstvá: judaizmus, kresťanstvo a islam sa hlásia k Abrahámovi ako praotcovi viery. Mal 75 rokov, keď dostal Boží príkaz, aby opustil vlasť svojich predkov a odišiel do Kanaánu. Abrahám sa tam s manželkou Sárou, synovcom Lótom a služobníctvom vydal a pôsobil tam ako patriarcha rodu. V Kanaáne sa Abrahám a Lót rozišli, aby medzi nimi nevznikli spory o pastviny. Lót si vybral úrodnejšiu oblasť okolo Sodomy a Gomory, zatiaľ čo Abrahám sa usadil pri Hebrone. Abrahám a Sára nemali deti. Boh sľúbil Abrahámovi syna od Sáry a uzavrel s ním a s jeho potomstvom večnú zmluvu, ktorej vonkajším znakom je obriezka. Jedného dňa sa Abrahámovi zjavil sám Boh v podobe troch mladých mužov, aby potvrdil sľub o narodení syna, presvedčil sa o hriešnosti Sodomy a Gomory a zničil obidve hriešne mestá. Boh podrobil Abraháma skúške viery: Prikázal mu, aby svojho milovaného syna obetoval. Abrahám bol pripravený priniesť túto obeť, ale Boh mu v tom na poslednú chvíľu zabránil. Abrahám ako náhradu obetoval baránka. Abrahám zomrel vo veku 175 rokov. **Jozef** bol jedenástym synom Jakuba a jeho milovanej ženy Ráchel. Raz mu otec daroval farebný plášť, aký nemal žiaden z jeho bratov. Jozef bol dobrý a úprimný. Bol spravodlivý, mal svojich bratov rád. Bol poslušný, pracovitý a vždy ochotný pomôcť. Jozef veril v Boha a Boh mu prostredníctvom snov naznačoval budúcnosť. Hoci všetky sny ukazovali, že Jozef bude raz nad bratmi vládnuť, on všetky sny vždy úprimne porozprával svojim bratom. Jeho bratia mu však závideli a žiarlili naňho. Raz boli bratia pásť ovce. Otec za nimi poslal Jozefa, aby im zaniesol obec. Jozef poslušne šiel. Tešil sa, keď prišiel k bratom. Ale bratia využili príležitosť, predali Jozefa do otroctva kupcom, ktorí išli s karavánou okolo. Tak sa nenávideného brata zbavili. Jozef skončil vo väzení u faraóna. Raz sa faraónovi niečo snívalo, on mu sen vyložil a zachránil tak celú krajinu od veľkého hladu. Preto ho faraón povýšil a urobil ho najvýznamnejším mužom v tom kraji. Neskôr vďaka svojmu postaveniu zachránil aj svoj ľud a svojich bratov pred hladomorom. Faraón si Jozefa nesmierne vážil pre jeho múdrosť a dobrotu. **Mojžiš** sa narodil a žil tísíc sto rokov pred narodením Ježiša. Mal staršiu sestru Máriu a o tri roky staršieho brata Árona. Mal manželku a dvoch synov. Na vrchu Horeb sa mu zjavil Pán Boh, ktorý ho poslal do Egypta, odkiaľ mal vyviesť Izraelitov. Keď ich faraón odmietol prepustiť, krajinu zasiahlo 10 rán. Potom ich faraón prepustil, ale onedlho sa rozhodol priviesť ich naspäť. Mojžiš previedol Izraelitov suchou nohou cez more, ktoré zaplavilo Egypťanov, ktorí ich prenasledovali. Mojžiš vyviedol židovský národ z egyptského otroctva, ukázal mu cestu do zasľúbenej zeme a na vrchu Sinaj prijal od Boha dve kamenné tabuľky so základnými ustanoveniami zákona známe ako Desať Božích prikázaní. Mojžiš žil 120 rokov, prvých 40 rokov žil v Egypte na dvore faraóna, druhých 40 rokov žil v Madiánsku a ďalších 40 rokov po vyvedení Izraela z Egypta, putoval s Izraelom po púšti. Zomrel na vrchu Nebo. V Novom zákone sa spolu s Eliášom zjavil pri premenení Ježiša na vrchu Tábor. Mojžiš je predobrazom Ježiša. Tak, ako on vyviedol Izraelitov z egyptského zajatia, Ježiš vyvádza ľudstvo z otroctva hriechu.

**1. decembra priniesť nakresleného buď Abraháma alebo Mojžiša alebo Jozefa. Tí odvážnejší môžu nakresliť aj nebo alebo očistec. Prípadne aj ako sa spolu modlíte doma, v kostole, nad hrobom svojich príbuzných...** Modlitba je nesmierne dôležitá na ceste do neba. V nebi sa všetci radujú a oslavujú, v očistci sa očisťujú od hriechov a čakajú na deň vstupu do neba.Ako podnet k nakresleniu môžu deti použiť predchádzajúce informácie.